text: Frisør truet med kniv og pistol: Kan være banderelateret
  05 oktober 2018 kl. 11.02
  Fire personer medbragte kniv og pistol i frisørsalon torsdag eftermiddag. Syd- og Sønderjyllands Politi formoder, at episoden relaterer til igangværende konflikt i Esbjerg.
  En gruppe på fire personer kom torsdag eftermiddag ind i en frisørsalon på Nørregade i Esbjerg. De fire medbragte kniv og pistol, og en ansat i salonen fik et slag i ansigtet - ingen andre kom til skade.
  Det oplyser Syd- og Sønderjyllands Politi i en pressemeddelse.
  Politiet var massivt til stede fra anmeldelsen lød torsdag klokken 15.51 og flere timer frem. Fredag har Syd- og Sønderjyllands Politi en formodning om, at de fire har tilknytning til den ene af de to kriminelle grupperinger i byen, som er i konflikt.
  Efterforskningen har på nuværende tidspunkt klarlagt, at episoden kan være en del af den verserende konflikt, og at de fire personer ledte efter personer fra den anden gruppering.
  Sagen bliver fortsat efterforsket, og Syd- og Sønderjyllands Politi vil meget gerne høre fra alle, der mener at have set eller hørt noget, der kan have med sagen at gøre
  Syd- og Sønderjyllands Politi har i øjeblikket ikke yderligere informationer i sagen.
  
  